text: AC Horsens satser på top seks
  16 juli 2012 kl. 10.42
  AC Horsens sparker sig mandag aften ind i den nye Superliga-sæson i et opgør med FC Nordsjælland.
  - Vi har en målsætning om at blive et godt, etableret superligahold, og det er fortsat vores mål. Vi går ind til en hård og jævnbyrdig sæson, men vi viste i sidste sæson, at vi kunne præstere godt over 33 kampe, og det vil vi også arbejde hårdt for at gøre i denne sæson, siger cheftræner Johnny Mølby og tilføjer:
  - Modenhedsmæssigt har holdet lagt på i forhold til sidste sæson, og vi har udarbejdet en realistisk målsætning om at slutte i top seks.
  Mandag spiller AC Horsens turneringens første kamp mod de forsvarende mestre fra FC Nordsjælland.
  - Superligaen bliver om muligt endnu tættere i denne sæson, hvor det er svært at pege på to nedrykkere, så der bliver kamp om alle point. Men vi har en trup og et setup omkring truppen, der gør, at vi tror på en slutplacering i den bedste halvdel, siger sportsdirektør Jesper Hansen.
  I den forgangne sæson sluttede Horsens på 4.-pladsen i superligaen.
  